Otto Steenholdt (V), 1997-12-18:
Jeg er altid stolt af at repræsentere et land 50 gange så stort som Danmark.
Nu har vi igen den traditionelle finanslovdebat her i Folketinget.
Det er en god tradition, at den danske regering og Grønlands hjemmestyre forhandler om det lovbundne tilskud til Grønland for flere år ad gangen.
Perioden er snart udløbet, og vi står nu foran en ny forhandling.
Selvfølgelig håber jeg på det bedste resultat for den kommende forhandling om bloktilskud til Grønland.
Jeg kunne se i finanslovforslaget, at bloktilskuddet til Grønland er uændret til næste år.
Må jeg udtrykke min inderligste tak til Folketinget og den danske regering.
Jeg blev dog forbavset over at se, at Dansk Folkeparti traditionelt havde fremsat et ændringsforslag, der gik ud på at halvere bloktilskuddene både til Grønland og Færøerne.
Hvis dette parti ikke havde fremsat et sådant ændringsforslag, ville jeg savne det, idet jeg hvert år har set et sådant i alle de år, hvor jeg har deltaget i en finanslovdebat her i Folketinget.
Jeg har efterhånden den opfattelse, at Dansk Folkeparti og jeg får mindre og mindre til fælles rent politisk.
Jeg kan ikke erindre, hvornår jeg sidst - ikke engang i går i en to timers afstemning om finansloven - har stemt for nogle af dette partis utallige ændringsforslag her i Tinget.
I løbet af dette Herrens år 1997 fik vi endnu et ønske opfyldt fra Grønlands side.
Råstofforvaltningen skulle flyttes til Grønland.
Endnu en gang tak for den forståelse
fra den danske regering og det danske Folketing.
Vi vil administrere forvaltningen så godt som overhovedet muligt.
Vi har den erfaring, at overtagelser af opgaver fra Danmark kræver kræfter og omkostninger.
Jeg må blot håbe på gode økonomiske forhandlingsresultater, da jeg som medlem af Fællesrådet for Mineralske Råstoffer i Grønland
gør mig håb om, at det gode forhold mellem de danske og grønlandske medlemmer i Fællesrådet og forvaltningen ikke bliver dårligere, end dengang den var i København. Ifølge statsministerens åbningstale forventes der
en ændring af lov om visse spil, bl.a. lotteri.
Jeg er også vidende om, at kulturministeren har tilkendegivet, at tips- og lottoloven forventes revideret inden jul.
Det er snart jul og derfor et spørgsmål til kulturministeren om, hvor langt det forberedende arbejde er kommet. Forbavset foreslår jeg, at de grønlandske og danske idrætsforeninger burde behandles ens.
De danske idrætsforbund får tilskuddene på en gang, mens det grønlandske idrætsforbund får sit kvartalsvis.
Jeg glæder mig til at se regeringens lovprogram for 1997 og 1998, hvori der står, at det er regeringens politik, at Grønland vil få tildelt en forholdsmæssig andel af de samlede tipsmidler.
I år har jeg fået en henvendelse fra formanden for fangere og fiskere i Nuuk.
Prisen for et sælskind er ikke blevet ændret i løbet af de sidste 30 år.
De er faktisk blevet billigere.
De grønlandske fangere føler sig glemt og forbigået i forhold til de andre erhvervsdrivende inden for rigsfællesskabet, og det drejer sig trods alt om 10 pct. af den grønlandske befolkning.
Det var den verdensomspændende kampagne mod sælfangst, der ødelagde erhvervet for de grønlandske sælfangere.
Landstinget har brugt megen tid, mange penge og kræfter på at rette op på dette erhvervs vilkår, men det har ikke været tilstrækkeligt, så derfor beder jeg den danske regering og det danske Folketing om økonomisk hjælp i denne så penible sag og om ikke bare igen henvise til hjemmestyret i Grønland, da der her har været tale om internationale organisationers kampagner mod sælfangst.
Kort sagt: Et internationalt ødelagt erhverv skal rettes op igen internationalt.
Vi er altid glade for at modtage jer og drøfte de fælles arbejdsopgaver landene imellem.
Grønland ønsker en jer en rigtig glædelig jul samt et lykkebringende arbejdsår i 1998.